Kummenti introduttivi Nixtieq nirrapporta dwar l-eżitu tal-ewwel laqgħa formali tal-Kunsill Ewropew tas-27 li seħħet fid-29 ta' April. L-għan ewlieni tagħna kien li nadottaw linji gwida ta' politika għan-negozjati tal-Brexit. Mandat li jistabbilixxi l-prinċipji, l-objettivi u l-proċess ġenerali. U mandat li l-Kunsill Ewropew ser jaġġorna, skont il-bżonn, hekk kif jipproċedu t-taħditiet. Element ċentrali tal-linji gwida huwa l-ħtieġa li t-taħditiet jitmexxew abbażi ta' 'approċċ f'fażijiet'. Dan ifisser sempliċement li mhu ser ikun hemm ebda diskussjoni dwar il-qafas tar-relazzjonijiet futuri tagħna mar-Renju Unit, qabel ma jsir biżżejjed progress biex jiġi żgurat ħruġ ordnat. Il-mexxejja jappoġġaw b'mod sħiħ din il-loġika. Sabiex jiġi żgurat ħruġ ordnat, l-ewwel nett jeħtieġ li nindirizzaw is-sitwazzjoni ta' aktar minn erba' miljun persuna fuq iż-żewġ naħat, li ħajjithom ser tiġi affettwata direttament mill-Brexit. B'mod tabilħaqq reali, il-futur tagħhom jiddependi mill-eżitu ta' dawn it-taħditiet. Hija responsabbiltà partikolari tagħna li niżguraw l-aħjar garanziji għaċ-ċittadini - ċittadini tal-Unjoni - u għall-familji tagħhom. Dan ifisser garanziji li jkunu effettivi, infurzabbli, mhux diskriminatorji u komprensivi, akkumpanjati minn proċeduri amministrattivi sempliċi u li jimxu tajjeb. Jeħtieġ li naġixxu malajr, u għaldaqstant ninsabu lesti. Issa jeħtieġ li nimxu mill-kondiviżjoni ta' objettivi għall-iżgurar effettiv li ċ-ċittadini jingħataw l-garanziji meħtieġa. Għal din ir-raġuni wkoll jiena nilqa' l-fatt li l-Kummissjoni diġà elenkat għadd ta' rekwiżiti dettaljati. It-tieni prijorità fl-ewwel fażi hija l-ħtieġa ta' qbil li l-impenji finanzjarji kollha meħuda mill-UE ta' 28 ser jiġu onorati wkoll mir-Renju Unit. U t-tielet nett, sabiex ikun protett il-proċess ta' paċi u rikonċiljazzjoni deskritt mill-Ftehim tal-Ġimgħa l-Kbira, għandna nimmiraw li nevitaw fruntiera fiżika bejn l-Irlanda u l-Irlanda ta' Fuq. Huwa biss ladarba jsir biżżejjed progress fir-rigward ta' dawn il-prijoritajiet li nkunu nistgħu nipproċedu għat-tieni fażi tan-negozjati dwar ir-relazzjonijiet futuri tagħna. U jkun f'idejn il-Kunsill Ewropew tas-27 li jivvaluta u jiddeċiedi jekk - u meta - inkunu ksibna progress suffiċjenti. Fir-rigward tal-futur tagħna, il-Kunsill Ewropew ikkondivida x-xewqa tar-Renju Unit li nistabbilixxu sħubija mill-qrib. Madankollu, huwa ovvju li relazzjoni bejn l-Unjoni Ewropea u Stat li mhux Membru ma tistax toffri l-istess benefiċċji bħal dawk ta' sħubija fl-UE. Huwa ċar li ftehim ta' kummerċ ħieles bejn l-UE u r-Renju Unit, li hu dak li għażel ir-Renju Unit, ukoll jekk ikun wieħed ambizzjuż u fuq firxa wiesgħa, ma jistax ifisser parteċipazzjoni fis-Suq Uniku jew f'partijiet minnu. U fl-istess ħin, ir-Renju Unit għandu jkun konxju tal-fatt li kwalunkwe ftehim ta' kummerċ ħieles ser ikollu jiżgura kondizzjonijiet ekwivalenti ta' kompetizzjoni, u jinkludi salvagwardji kontra vantaġġi kompetittivi inġusti permezz ta', fost l-oħrajn, miżuri u prattiki fiskali, soċjali, ambjentali u regolatorji. Għadu kmieni wisq biex inkunu nistgħu ngħidu kif ser ikun il-futur komuni tagħna, iżda kif jasal iż-żmien il-linji gwida tagħna ser isiru aktar preċiżi, jiġifieri meta jinkiseb biżżejjed progress fl-ewwel fażi. Il-mexxejja rreaġixxew bl-urġenza meħtieġa mis-sitwazzjoni. Mhux ser ikun hemm ħafna żmien biex it-taħditiet dwar l-irtirar jiġu konklużi fil-qafas previst mit-Trattat. Iż-żmien huwa essenzjali f'dan il-każ u r-riskji huma għoljin. Nhar it-Tnejn li ġej, il-Kunsill ser jadotta sett ta' direttivi ta' negozjar, proposti mill-kap negozjatur, abbażi tal-linji gwida li adottajna fid-29 ta' April. Dawn ikopru t-tliet kwistjonijiet li għadni kemm semmejt, kif ukoll għadd ta' kwistjonijiet oħra li jeħtieġ li jiġu indirizzati fl-ewwel fażi tan-negozjati. Mir-referendum li sar f'Ġunju tas-sena li għaddiet, aħna - l-UE27 - konna magħqudin, konsistenti u wrejna solidarjetà ma' xulxin. Dak li kien - u jibqa' - l-aktar importanti għalija, hu li l-imġiba tagħna matul dawn it-taħditiet turi l-Unjoni Ewropea fl-aħjar tagħha: f'termini ta' għaqda, solidarjetà politika u ġustizzja lejn ir-Renju Unit. Finalment, nista' biss infaħħar lill-Parlament Ewropew u l-mexxejja tiegħu għar-rwol li kellhom. Nirringrazzjakom sinċerament u napprezza l-għajnuna kostruttiva tagħkom. Dan huwa sinjal tajjeb - mhux biss għall-futur tan-negozjati, iżda wkoll għall-Unjoni ta' 27. Kummenti konklużivi Sal-lum qatt ma kont rajt daqstant għaqda għall-kwistjonijiet li dwarhom irrapportajt hawn fil-Parlament Ewropew. L-għaqda tagħna hija l-aktar kondizzjoni importanti għall-eżitu b'suċċess tan-negozjati. Bis-saħħa ta' din l-għaqda ser inkunu nistgħu wkoll, flimkien mal-mexxejja, nittrattaw fix-xhur li ġejjin, l-ewwel nett, aġenda pożittiva għall-Unjoni ta' 27. Naqbel mal-ħabib tiegħi Guy Verhofstadt li din għandha tkun il-prijorità li jmiss tagħna, mhux il-Brexit. Illum ser niltaqa' mal-President Macron f'Pariġi u ninsab tassew kuntent li, anki bis-saħħa tagħkom, ta' dan id-dibattitu, ser inkunu nistgħu niddedikaw il-laqgħa tagħna għall-futur tas-27, u mhux għall-Brexit.